**Mercedes-Benz W107** on Mercedes-Benz SL-sarjan kolmannen sukupolven malli, jota valmistettiin vuosina 1971–1989. Se korvasi edeltäneen W113-mallin ja seuraajaksi tuli R129.

Malliin viitataan W107, R107 ja C107 -malleina. C107 on coupé-malli SLC.

Mercedes-Benz W107 (1971–1989)
------------------------------

Mercedes-Benz W107 kehitettiin rinnakkain S-sarjan (W116) kanssa, joka tuli markkinoille vuotta myöhemmin. Akselistot otettiin W114/W115-sarjasta. Autossa esiteltiin turvallisuusteknisiä uudistuksia joita nähtiin myöhemmin myös W116 sekä osittain W114/W115-sarjoissa. Polttoainesäiliö siirrettiin tavaratilan pohjasta taka-akselin yläpuolelle suojatumpaan paikkaan peräänajojen varalta. Ajovalot olivat vaakasuuntaiset ja niiden vilkut levittäytyivät sivulle parantaen niiden näkyvyyttä sivusuunnasta. Myös takavalot saivat urituksen joka piti ne pidempään puhtaana kerääntyvää likaa vastaan. A-pilareihin oli sijoitettu sivuikkunoita likavedeltä suojaavat vedenohjauslistat. Myös sivupeilit olivat suuremmat kuin viimeksi esitellyissä W114/W115 ja W108/W109-sarjoissa käytetyt.

Ohjaamon turvallisuutta oli parannettu pehmustetuin materiaalein, osumasta periksiantavien kytkinten ja nappien sekä uuden pehmustetun nelipuolaisen ohjauspyörän ansiosta.

Ensimmäisenä esiteltiin irrotettavalla kovakatolla varustettu avomalli SL ja puoli vuotta myöhemmin tuli myös nelipaikkainen coupé-korinen SLC. Sen akseliväli oli SL:ää 36 millimetriä pidempi.

Mercedes-Benz 350 SLC
Ensimmäiset mallit olivat 200-hevosvoimaisella moottorilla varustetut 350 SL ja SLC. Keväällä 1973 tulivat 4,5-litraiset (225 hv) 450-mallit, jotka olivat olleet Yhdysvalloissa jo aiemmin myynnissä. Syksyllä 1974 esiteltiin 280:t, joiden 185-hevosvoimaista moottoria oli käytetty useissa muissa malleissa.

Facelift-mallin Mercdes-Benz 280 SL
Syksyllä 1977 esiteltiin uudet 5,0-litraiset (240 hv) 450-mallit, joiden kevytmetallista valmistettu moottori oli 43 kiloa aikaisempaa kevyempi. Painoa kevennettiin myös alumiinisilla konepellillä, vanteilla ja takaluukulla.

Alkuvuodesta 1980 SL ja SLC saivat samat moottorit kuin uusi S-sarja (W126). Mallivaihtoehdot olivat 280, 380 ja 500. ABS-jarruja alettiin tarjota lisävarusteina. Ulkoisesti uudet mallit tunnisti etuspoilerista. SLC:n valmistus päättyi vuonna 1981.

SL sai vuonna 1985 jälleen uudet S-sarjasta peräisin olevat moottorit, joiden merkinnät olivat 300, 420 ja 500. Yhdysvalloissa tarjolla oli myös 560 SL. Jousitusgeometriaan ja sisustukseen tehtiin samaan aikaan uudistuksia.

### 450SLC 5.0

450SLC 5.0 -mallissa oli alumiinisella moottorilohkolla uusi M117 V8-moottori. Koripaneeleissa käytettiin alumiinia painon laskemiseen. Autolla voitettiin Norsunluurannikon ralli 1979.

Lähteet
-------

1. ↑  The Cult W107 SL *theslshop.com*. Viitattu 12.8.2023. (englanniksi)
2. ↑  107 series SL Roadsters, 1971 - 1985 *mercedes-benz-publicarchive.com*. Viitattu 22.6.2023. englanti
3. 1 2 3 4 5  Mercedes-Benz W107 (1971–1989) Ajovalo.net. Viitattu 16.1.2016.
4. ↑  Martin Buckley: Mercedes-Benz 450SLC 5.0: the world’s least likely rally car? *classicandsportscar.com*.  12.3.2021. Viitattu 8.2.2023. (englanniksi)
5. ↑  WRC's 50 Greatest Moments: Winning with an automatic *wrc.com*.  8.11.2022. Viitattu 8.2.2023. (englanniksi)

Aiheesta muualla
----------------

* Kuvia tai muita tiedostoja aiheesta **Mercedes-Benz SL-sarja (W107)** Wikimedia Commonsissa